Απόφαση της Επιτροπής

της 18ης Δεκεμβρίου 2002

για τον καθορισμό ελάχιστων απαιτήσεων για τη διεξαγωγή έρευνας των γονότυπων της πρωτεΐνης πριόν σε φυλές προβάτων

[κοινοποιηθείσα υπό τον αριθμό Ε(2002) 5102]

(Κείμενο που παρουσιάζει ενδιαφέρον για τον ΕΟΧ)

(2002/1003/ΕΚ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

τον κανονισμό (ΕΚ) αριθ. 999/2001 του Ευρωπαϊκού Κοινοβουλίου και του Συμβουλίου, της 22ας Μαΐου 2001, για τη θέσπιση κανόνων πρόληψης, καταπολέμησης και εξάλειψης ορισμένων μεταδοτικών σπογγωδών εγκεφαλοπαθειών(1), όπως τροποποιήθηκε τελευταία από τον κανονισμό (ΕΚ) αριθ. 1494/2002 της Επιτροπής(2), και ιδίως το άρθρο 23,

Εκτιμώντας τα ακόλουθα:

(1) Η τρομώδης νόσος που προσβάλλει τον πληθυσμό των αιγοπροβάτων στην Κοινότητα αποτελεί σημαντικό πρόβλημα για την υγεία των ζώων.

(2) Δεν υπάρχει επικυρωμένη συνήθης διαγνωστική μέθοδος για τη διάκριση μεταξύ της σπογγώδους εγκεφαλοπάθειας των βοοειδών (ΣΕΒ) και της τρομώδους νόσου (scrapie) για τα αιγοπρόβατα. Δεν έχει αποδειχθεί η ύπαρξη της ΣΕΒ στα αιγοπρόβατα υπό φυσικές συνθήκες. Ωστόσο, υπάρχει ορισμένη αβεβαιότητα για το εάν η ΣΕΒ ενδέχεται να έχει προσβάλει τον πληθυσμό των αιγοπροβάτων και ενδέχεται να είναι ακόμα παρούσα στον πληθυσμό αυτόν. Συνεπώς, η μόλυνση των αιγοπροβάτων από μεταδοτικές σπογγώδεις εγκεφαλοπάθειες (ΜΣΕ) αποτελεί επίσης ένα δυνητικό κίνδυνο για τη δημόσια υγεία.

(3) Η έρευνα έχει δείξει ότι ορισμένοι γονότυποι της πρωτεΐνης πριόν στα πρόβατα μεταφέρουν την ανθεκτικότητα στην τρομώδη νόσο. Τα μέχρι σήμερα διαθέσιμα στοιχεία δείχνουν ότι παρόμοια γενετικώς προσδιορισμένη ανθεκτικότητα στη ΣΕΒ διαπιστώνεται στα πρόβατα όταν αυτά εκτίθενται διά της στοματικής οδού στον παράγοντα ΣΕΒ, υπό πειραματικές συνθήκες.

(4) Η επιστημονική συντονιστική επιτροπή (ΕΣΕ), στη γνώμη που διατύπωσε στις 4 και 5 Απριλίου 2002 για την ασφαλή προμήθεια υλικών από τα μικρά μηρυκαστικά, έθεσε τις κατευθυντήριες γραμμές για τα κυριότερα σημεία ενός προγράμματος αναπαραγωγής για την ανθεκτικότητα σε ΜΣΕ σε ό,τι αφορά τα πρόβατα. Μια απαίτηση είναι η κατά προσέγγιση εύρεση της συχνότητας εμφάνισης προβάτων με γονότυπο ARR/ARR για κάθε σημαντική φυλή. Είναι σκόπιμο να διεξαχθεί έρευνα στις φυλές προβάτων στα κράτη μέλη για την απόκτηση αυτής της πληροφορίας.

(5) Η Επιτροπή θα υποβάλει στο Συμβούλιο και στο Κοινοβούλιο πρόταση τροποποίησης του κανονισμού (ΕΚ) αριθ. 999/2001 ώστε να υπάρξει στον εν λόγω κανονισμό η νομική βάση για τα μέτρα που περιέχονται στην παρούσα απόφαση. Στο μεταξύ, είναι σκόπιμο να εγκριθεί η παρούσα απόφαση ως μεταβατικό μέτρο.

(6) Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Ορισμοί

Για τους σκοπούς της παρούσας απόφασης ισχύουν οι ορισμοί του παραρτήματος Ι.

Άρθρο 2

Έρευνα των γονότυπων της πρωτεΐνης πριόν σε φυλές προβάτων

Έως την 1η Ιουλίου 2003 κάθε κράτος μέλος πραγματοποιεί έρευνα για τον γονότυπο της πρωτεΐνης πριόν σε όλες τις φυλές προβάτων που είναι εγχώριες ή αποτελούν σημαντικό πληθυσμό στην επικράτεια του κράτους μέλους.

Η έρευνα διεξάγεται βάσει των παραμέτρων του παραρτήματος ΙΙ.

Άρθρο 3

Εκθέσεις που υποβάλλουν τα κράτη μέλη στην Επιτροπή

Τα κράτη μέλη υποβάλλουν στην Επιτροπή έκθεση σχετικά με την έρευνα που προβλέπεται στο άρθρο 2 έως την 1η Οκτωβρίου 2003.

Άρθρο 4

Σύνοψη των εκθέσεων από την Επιτροπή στα κράτη μέλη

Η Επιτροπή υποβάλλει στα κράτη μέλη σύνοψη των εκθέσεων που λαμβάνει σύμφωνα με τις απαιτήσεις του άρθρου 3, εντός τριών μηνών από τη λήξη της προθεσμίας για την παραλαβή των εκθέσεων.

Άρθρο 5

Αποδέκτες

Η παρούσα απόφαση απευθύνεται στα κράτη μέλη.

Βρυξέλλες, 18 Δεκεμβρίου 2002.

Για την Επιτροπή

David Byrne

Μέλος της Επιτροπής

(1) ΕΕ L 147 της 31.5.2001, σ. 1.

(2) ΕΕ L 225 της 22.8.2002, σ. 3.

ΠΑΡΑΡΤΗΜΑ Ι

Ορισμοί

1. Tο αλληλόμορφο ορίζεται με βάση τα αμινοξέα που κωδικοποιούνται από τα κωδικόνια 136, 154 και 171 του γονιδίου της πρωτενης πριόν.

Κάθε αλληλόμορφο δηλώνεται με κωδικό τριών γραμμάτων όπως φαίνεται στον κατωτέρω πίνακα.

>ΘΕΣΗ ΠΙΝΑΚΑ>

2. Ο γονότυπος ορίζεται με τον συνδυασμό δύο αλληλόμορφων. Όπου δεν είναι δυνατόν να γίνει διάκριση μεταξύ των αλληλόμορφων ARQ και ARH, μπορεί να χρησιμοποιηθεί κοινός όρος για να περιγραφούν τα δύο αλληλόμορφα.

3. Ως κοπάδι υψηλής γενετικής αξίας νοείται:

α) ένα κοπάδι που αποτελείται από πρόβατα αναπαραγωγής καθαρής φυλής όπως ορίζεται στην οδηγία 89/361/ΕΟΚ του Συμβουλίου για "τα αιγοειδή και προβατοειδή καθαράς φυλής" ή

β) οποιοδήποτε άλλο κοπάδι προβάτων που αναγνωρίζεται από την αρμόδια αρχή του κράτους μέλους ότι έχει μεγάλη σημασία για την εμπορία ή την παραγωγή προβάτων αναπαραγωγής και το οποίο η αρμόδια αρχή του κράτους μέλους επιθυμεί να συμπεριλάβει στην έρευνα,

της ίδιας φυλής, που εκτρέφεται σε μία μόνο εκμετάλλευση ή/και υπό την ευθύνη ενός και του αυτού κτηνοτρόφου. Ο ορισμός συμπεριλαμβάνει κριάρια που χρησιμοποιούνται για τεχνητή γονιμοποίηση αλλά δεν περιλαμβάνει κριάρια που εκτρέφονται αποκλειστικά για την αναπαραγωγή με προβατίνες εμπορίου.

ΠΑΡΑΡΤΗΜΑ IΙ

Παράμετροι για την έρευνα των γονότυπων της πρωτεΐνης πριόν σε πρόβατα από κοπάδια υψηλής γενικής αξίας

1. Η δειγματοληψία διεξάγεται σε πρόβατα από κοπάδια υψηλής γενετικής αξίας, όπως αυτά ορίζονται στο παράρτημα Ι.

2. Συλλέγονται τουλάχιστον 50 δείγματα από κάθε φυλή.

3. Τα δείγματα επιλέγονται κατά τρόπο ώστε να είναι αντιπροσωπευτικά ολόκληρης της φυλής στο κράτος μέλος.

4. Σε περίπτωση που το σύστημα δειγματοληψίας που περιγράφεται στα σημεία 2 και 3 δεν εμφανίζει ζώα εντός μιας φυλής που να φέρουν το αλληλόμορφο ARR, η φυλή υπόκειται σε εντατική δειγματοληψία.